لى سى يېرىم ئاي بۇرۇن دورغاببەگ ۋاڭ ۋەننىڭ ئۆزىنىڭ دەرھال ئاستانىگە قايتىش خۇسۇسىدا ئەۋەتكەن مەخپىي مەكتۇبىنى تاپشۇرۇۋالدى. ۋاڭ ۋەن مەكتۇبتا يەتتە روزغار-تەمىنات مەھكىمىسى ۋەزىرلىرى جىڭخې سۇ قۇرۇلۇشىنى دەرھال توختىتىشنى تەشەببۇس قىلغانلىقىنى، ئالىيلىرى ئۇلارنىڭ جىڭخې سۇ قۇرۇلۇشىنىڭ پايدا-زىيىنى خۇسۇسىدىكى  بايانلىرىنى ئاڭلىغاندىن كېيىن مۇشۇ قارارنى چىقارغانلىقىنى، لى سىنىڭ كاللىسىدا تەييارلىق قىلىپ قويۇشىنى، بۇ ھەقتە قىلچە بىپەرۋالىق قىلماسلىقىنى يازغان ئىدى. لى سى شۇ ھامان بۇنىڭ    سالمىقىنى دەڭسەپ كۆردى، بۇ قارارنىڭ پۈتكۈل ئىقلىم بويىچە ئەڭ زور سۇ ئىنشائاتى قۇرۇلۇشىنىڭ تەقدىرىنى بەلگىلەيدىغانلىقىنى، شۇڭا جېڭ گو بىلەن با مەسلىھەت قىلىشىپ مۇۋاپىق تەدبىر-رىجەلەر تۈزمىكى لازىملىقىنى تونۇپ يەتتى. كۈتۈلمىگەندە، مەخپىي مەكتۇب يېتىپ كەلگەن چاغ دەل نوگايسىمان جىلغىنىڭ خۇكو ئېغىزىنى  ئېچىشتەك ھالقىلىق پەيتكە توغرا كېلىپ قالدى. جېڭ گو كۈنبويى يۇقىرى-تۆۋەن چېپىپ يۈرۈپ ئاپتاپ ئۆتۈپ قالغاچقا، ئوت-كاۋاب بولۇپ قىزىپ، ئورۇن تۇتۇپ ھۇشسىز ياتاتتى. شۇڭا لى سى كېچە-كۈندۈز قۇرۇلۇشقا نازارەتچىلىك قىلىۋاتقاچقا، ئىش ئورنىدىن ئايرىلالمايتتى. بەش كۈندىن كېيىن، جېڭ گو زورىقىپ ئورنىدىن تۇرۇپ ئىش ئورنىغا بارغاندىن كېيىنلا لى سى ئۇچقۇر ئارغىماقتىن بىرىگە مىنىپ ئۇدۇل ئاستانىگە يول ئالدى. ھېچكىمنىڭ خىيالىغا كەلمىگەن بىر ئىش دەل لى سى تېخى جىڭخې دەرياسى ۋادىسىدىكى    بەگلىك يولىغا چۈشمەي تۇرۇپلا بىر قۇرۇل شىرمەتلەر ①   گە دوقۇرۇشۇپ قالغان چاغدا يۈز بەردى، توپا-توزان پۇرقىرىتىپ كەلگەن بۇ قۇرۇلنىڭ تۇغچىسى كۆتۈرۈۋالغان تۇغدىكى «ئۇچقۇر» دېگەن مەنادىكى «تېڭ» خېتى ئېنىق كۆرۈنۈپ تۇراتتى. يېغىلىق دەۋرىنىڭ ئەنئەنىسىدە، بەگ  جەمەتىدىن بولغان سانغۇنلارنىڭ لەشكىرىي تۇغىغا سانغۇننىڭ ئىسمىلا يېزىلىپ نەسەب-ئۇرۇق نامى يېزىلمايتتى. ئاشۇ «تېڭ» خېتىدىن كېلىۋاتقان بۇ قۇرۇلبېشىنىڭ لى سىغا تونۇش بولغان شيەنياڭ كاھبېگى يىڭ تېڭ ئىكەنلىكى ئېنىق ئىدى. لى سى دەرھال يولنىڭ چېتىگە ئۆتۈپ ئارغىمىقىنى توختىتىپ، ئالقانلىرىنىڭ ئۇچىنى جۈپلەپ ئېھتىرام بىلدۈرۈپ، لەشكەرلەرنىڭ نە سەۋەبتىن بۇ ياققا كېتىۋاتقانلىقىنى سوراي، دەپ تۇرۇشىغا، ئۇچقاندەك كەلگەن بىر ئارغىماق كىشنەپ توختىدى-دە، قۇرۇلبېشىنىڭ كاركىراپ بۇيرۇق بېرىشى بىلەن ئىككى شىرمەت ئۇچقاندەك كېلىپ لى  سىنى ئارغىمىقىدىن تارتىپ چۈشۈرۈپ، قۇرۇلبېشىنىڭ تۇغى ئاستىغا ئېلىپ كەلدى.